**fericire accidentală**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

știam

nu poţi trăi cu adevărat

dacă nu ai ceva pentru care-ai fi dispus să mori

și te-am așteptat

cu fiecare primăvară rebelă

până mi-ai înflorit zilele

cum cireșii de mai anotimpul tâmplelor

poate

nu trebuia să ne găsim

totuși am făcut-o

ne-am întâlnit pe-un drum interzis

cu restricții de viteză

doi naufragiați

ce și-au făcut casă pe un țărm ciudat

trăind într-o fericire accidentală

nu-i asta viața pe care am plănuit-o

dar e a noastră

am urmat indicatorul sorții

și pentru prima dată nu mai visez singur

viața mea nu s-a sfârșit

abia începe

suntem doi ghinioniști

care-au avut norocul să primească

un cadoul din partea universului

astăzi

locuim în aceeași poezie

\*\*\*

te-am iubit

înainte ca anotimpurile să-şi succeadă anapoda amintirile

veşnicia mi-a fost parteneră de drum

și te-am așteptat

cu fiecare iarnă care-mi acoperea urmele paşilor

până mi-ai recunoscut scrisul

pe fâşia aceea de univers niciodată explorată

poate

nu trebuia să te-ntâlnesc

dar cine ştie mai bine decât tine

câte prejudecăţi am înfruntat

pe drumul acesta fără întoarcere

doi nebuni

plecaţi în căutarea unei fericiri imposibile

trăiesc tot ce mi-am dorit

cu sau fără voia creatorului

zilele genezei nu mai sunt aceleaşi

nici noi nu suntem locuitorii edenului

am renunţat la căutări

descoperindu-mă în tine întreagă

mai vie decât am fost vreodată

suntem norocoşii care au avut ghinionul

să creadă în propria lor poveste de iubire

te scriu pentru a te trăi

mă completezi pentru a mă înveşnici

ioan grigoraș liliana trif